ออสสิริส’ฉวยโอกาสทองแพง ลุยเปิดสาขา-นำบริษัทเข้าmai
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

‘โพสต์ทูเดย์ — “ออสสิริส” สบโอกาสทองคำราคาพุ่งเตรียมขยายสาขาต่างจังหวัดเพิ่มอีก 5 แห่งปีหน้า พร้อมนำบริษัทเข้าเอ็ม เอ ไอ ราคาทองพุ่งดึงคนเทรดอนุพันธ์ทองเพิ่ม
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส ผู้ค้าทองคำรายใหญ่และสมาชิกของตลาดอนุพันธ์ (TFEX) เปิดเผยว่า บริษัทมีแผนขยายสาขาอย่างน้อย 5 สาขาในปีหน้า โดยมุ่งเน้นในพื้นที่เศรษฐกิจและเมืองใหญ่ เช่นที่ จ.นครราชสีมา และอุดรธานี จากปัจจุบันมีสาขาในกรุงเทพฯ จำนวน 4 สาขา และมีสาขาต่างจังหวัด 4 สาขา คือ เชียงใหม่ สัตหีบ และหาดใหญ่ และเตรียมเปิดที่ จ.ลพบุรี ด้วย
“การเปิดสาขาต่างจังหวัด บริษัทจะใช้วิธีร่วมลงทุนกับร้านค้าทองท้องถิ่น เพื่อความสะดวกและรวดเร็วในการให้บริการ รวมทั้งใช้เป็นฐานลูกค้าสำหรับการขยายผลิตภัณฑ์และการซื้อขายทองคำในตลาดฟิวเจอร์สด้วย” นายบุญเลิศ กล่าว
นายบุญเลิศ กล่าวว่า ออสสิริสซึ่งเป็นสมาชิกในการซื้อขายโกลด์ฟิวเจอร์สของตลาด TFEX มาตั้งแต่เดือน ธ.ค. 2551 ปัจจุบันมีส่วนแบ่งตลาด 1015% มีปริมาณซื้อขายเฉลี่ย 450 สัญญาต่อวัน หรืออยู่ในอันดับ 12 จากจำนวนโบรกเกอร์ร้านทองทั้ง 5 ราย โดยมีลูกค้าประมาณ 600 ราย แบ่งเป็นลูกค้าประเภทนักเก็งกำไร 50% และที่เหลือเป็นนักลงทุนระยะยาว และราคาทองคำที่พุ่งขึ้นส่งผลให้นักลงทุนเข้ามาซื้อขายอนุพันธ์ทองคำมากขึ้น 
สำหรับผลดำเนินงานนับตั้งแต่เดือน ต.ค.ปีที่ผ่านมาถึงปัจจุบันถือว่าคุ้มทุนแล้ว โดยในส่วนของยอดขายทองคำแท่งบริษัทจะมียอดขาย 1.6 หมื่นล้านบาท ในปี 2552 และจะเพิ่มเป็น 2.2 หมื่นล้านบาทในปีนี้ หรือมีอัตราการเติบโต 20% 
นายบุญเลิศ กล่าวว่า การลงทุนทองคำในประเทศยังคงมีกำไร โดยนับจากต้นปีนั้นราคาทองคำเพิ่มขึ้น 25% ในขณะที่ค่าเงินบาทแข็งค่าขึ้น 15% และแนวโน้มราคาทองคำปีนี้ยังคงขึ้นได้อีกเล็กน้อย ส่วนปีหน้าจะผันผวนโดยมีช่วงราคา 1,200–1,600 เหรียญสหรัฐต่อออนซ์ หากเป็นนักลงทุนที่มีความเข้าใจในการลงทุนทองคำเป็นอย่างดีลงทุนได้ 20% ส่วนที่เข้าใจปานกลางลงทุนได้ 10% ของพอร์ตรวม
นายบุญเลิศ กล่าวว่า ปีหน้าจะนำบริษัท ออสสิริส เข้าตลาดหลักทรัพย์เอ็ม เอ ไอ (mai) ขณะนี้มีทุนจดทะเบียน 120 ล้านบาท กลุ่มตระกูลสิริภัทรวณิชถือหุ้นใหญ่ 90% และเป้าหมายการนำบริษัทเข้า mai เพื่อต้องการระดมทุนในต้นทุนที่ต่ำลง และสร้างภาพลักษณ์ที่ดีขึ้นในสายตาคู่ค้าและนักลงทุน